1Zabur Asaf. Ya Allah, bansa nyang hana jituri Droeneueh ka jitinggai bak tanoh pusaka Droeneueh. Awaknyan ka jipeukuto Baét Droeneueh, Yerusalem ka jipeujeuet keu rungka-rungka nyang reuloh. 2Manyét namiet-namiet Droeneueh ka jitinggai lé awaknyan jeuet keupeunajoh cicém-cicém nyang po di manyang. Manyét-manyét geunaséh Droeneueh jipeubiyeu mantong disinan jeuet keupeunajoh beulatang kleut. 3Nibak mandum banda Yerusalem darah awaknyan rô lagée ié ile; hana ureuëng nyang jitem tanom awaknyan u dalam jrat. 4Kamoe jeuet keubahan hinaan lé bansa-bansa silingka, awaknyan jipeukém dan jicemoh kamoe. 5Ya TUHAN, peu kheueh siumu masa Droeneueh beungéh keu kamoe, dan ceumburu Droeneueh hu seu-uem lagée apui raya? 6Neupeurhot kheueh beungéh Droeneueh nyan u ateueh bansa-bansa nyang hana jituri keu Droeneueh, dan u ateueh keurajeuen-keurajeuen nyang hana meubakti ubak Droeneueh. 7Sabab awaknyan ka jipeubinasa umat Droeneueh, dan jipeuhanco teumpat tinggai awaknyan. 8Bék neuhuköm kamoe sabab desya nyang geupeubuet lé indatu kamoe. Neugaséh kheueh keu kamoe jinoenyoe cit teuma, sabab kamoe ka putôh asa. 9Tulông kheueh kamoe ya Allah, nyang peuseulamat kamoe, neupeu amphon kheueh desya-desya kamoe dan neupeubeubaih kheueh kamoe deumi keuhoreumatan Droeneueh keudroe. 10Bék neupeubiyeu bansa laén jiteumanyong keuhai kamoe, "Dipat Allah awaknyan?" Bah kheueh kamoe ngieng peumbalasan ateueh bansa-bansa nyang jeuet keu ureuëng poh hamba-hamba Droeneueh. 11Neudeungoe kheueh apoh apah ureuëng nyang na didalam tahanan; seumoga ureuëng-ureuëng nyang teupeuteuntée keu maté teupeubiyeu udeb sabab kuasa Droeneueh. 12Ya TUHAN, neubalaih kheueh bansa-bansa nyan tujoh go lipat sabab banmandum peuhinaan awaknyan ateueh Droeneueh. 13Teuma kamoe sibagoe umat Droeneueh, bubiri nyang Droeneueh rabe, teuma meusyukoe ubak Droeneueh siumu masa, dan kamoe pujoe Droeneueh tron meutron nibak keuturonan kamoe.
Copyright